Diari Oficial de la Generalitat Valenciana


Sumari del DOGV 7124, del 03-10-2013 (2013/9337)

RESOLUCIÓ de 18 de setembre de 2013, de la Direcció General de Centres i Personal Docent, per la qual es regula la fase de pràctiques dels aspirants seleccionats en els procediments selectius per a l'ingrés i accés als cossos docents de mestres, professors d'Ensenyança Secundària i professors tècnics de Formació Professional convocats per les ordes 30/2013 i 31/2013, de 26 d'abril, de la Conselleria d'Educació, Cultura i Esport.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7124

Data del DOGV
:   03-10-2013

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2013/9337


Data del document
:   18-09-2013

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

RESOLUCIÓ de 18 de setembre de 2013, de la Direcció General de Centres i Personal Docent, per la qual es regula la fase de pràctiques dels aspirants seleccionats en els procediments selectius per a l'ingrés i accés als cossos docents de mestres, professors d'Ensenyança Secundària i professors tècnics de Formació Professional convocats per les ordes 30/2013 i 31/2013, de 26 d'abril, de la Conselleria d'Educació, Cultura i Esport. [2013/9337]  
Les ordes 30/2013 i 31/2013, de 26 d'abril, de la Conselleria d'Educació, Cultura i Esport (DOCV 7014, 30.04.2013) van convocar procediments selectius per a l'ingrés i accés als cossos docents de mestres, professors d'Ensenyança Secundària i professors tècnics de Formació Professional.  
D'acord amb el que establix la base 11 de les ordes mencionades, els aspirants seleccionats hauran de realitzar un període de pràctiques que formarà part del procés selectiu i que tindrà per objecte comprovar l'aptitud per a la docència dels aspirants seleccionats. Així mateix, en les dites bases s'establix que el desenrotllament de la fase de pràctiques es regularà per una resolució de la Direcció General de Centres i Personal Docent.  
En virtut d'allò que s'ha exposat, esta direcció general, fent ús de les funcions atribuïdes pel Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport (DOCV 6929, 24.12.2012), ha resolt regular la fase de pràctiques dels aspirants seleccionats en els dits procediments selectius d'acord amb el procediment següent:  
  
  
Primer. Realització de la fase de pràctiques  
Els aspirants seleccionats hauran de realitzar la fase de pràctiques en els procediments selectius per a ingrés en els cossos docents de mestres, professors d'Ensenyança Secundària i professors tècnics de Formació Professional, i nomenats funcionaris en pràctiques per les resolucions de 6 de setembre de 2013, del director general de Centres i Personal Docent, així com aquells que, després del corresponent ajornament legal o per la seua qualificació com a no apte en anteriors fases de pràctiques, estiguen en condicions de ser avaluats.  
  
Segon. Comissions qualificadores  
1. L'avaluació de la fase de pràctiques serà realitzada per comissions qualificadores.   
2. En cada direcció territorial d'Educació, Cultura i Esport es constituirà, almenys, una comissió qualificadora per als funcionaris en pràctiques del cos de mestres i una altra per als funcionaris en pràctiques dels cossos de professors d'Ensenyança Secundària i professors tècnics de Formació Professional. No obstant això, podrà constituir-se més d'una comissió atenent el nombre d'aspirants.  
3. Les comissions qualificadores estaran integrades per:  
- El cap o la cap de la inspecció territorial d'Educació corresponent o, si és el cas, un inspector o inspectora designat per este, que actuarà presidint la dita comissió.  
- Dos inspectors o inspectores d'Educació i dos directors o directores de centre, designats per la persona titular de la direcció territorial d'Educació, Cultura i Esport, que actuaran com a vocals.  
- La persona titular de la gestió de personal de la corresponent direcció territorial, o funcionari o funcionària en qui delegue, que actuarà exercint les funcions de secretaria, amb veu però sense vot.  
4. El nomenament dels membres de les comissions qualificadores, així com les substitucions dels membres d'estes comissions que, per causes justificades, hagen de causar baixa en estes, el realitzarà la direcció territorial d'Educació, Cultura i Esport corresponent.  
  
5. Les comissions hauran de constituir-se dins del termini de cinc dies hàbils, comptats a partir de l'endemà de la publicació de la present resolució en el Diari Oficial de la Comunitat Valenciana. La constitució de les comissions no podrà tindre lloc sense la presència de tots els membres que la integren, llevat que hi concórreguen circumstàncies especials, l'apreciació de les quals correspondrà a la direcció territorial respectiva. De l'acte de constitució s'alçarà acta, que serà remesa en el termini de cinc dies a la Subdirecció General de Personal Docent.  
6. Les comissions qualificadores coordinaran les activitats d'inserció en el centre i de formació que hauran de realitzar els candidats, designaran els professors tutors i avaluaran els aspirants al terme del procés, i resoldran, si és el cas, els dubtes que es plantegen en aplicació d'allò que disposa la present resolució.  
  
Tercer. Designació dels tutors  
1. Per als funcionaris en pràctiques del cos de mestres i de professors tècnics de Formació Professional, els tutors seran designats entre el professorat funcionari de carrera que posseïsca, almenys, cinc anys de servici, sempre que siga possible, i que estiguen destinats en el centre en què l'aspirant desenrotlle les pràctiques.  
2. Per als funcionaris en pràctiques dels cossos de professors d'Ensenyança Secundària, els tutors seran designats entre el professorat funcionari de carrera, preferentment del corresponent cos de catedràtics, que posseïsca, almenys, cinc anys de servici, sempre que siga possible, i que estiguen destinats en el centre en què l'aspirant desenrotlle les pràctiques.  
3. Els professors tutors i els funcionaris en pràctiques compartiran la responsabilitat sobre la programació de les ensenyances dels aspirants. Les funcions dels professors tutors consistiran a assessorar i informar els funcionaris en pràctiques sobre els aspectes següents de la programació general anual:  
- Projecte educatiu: elaboració i procés d'aplicació.  
- Projecte curricular d'etapa: elaboració i procés d'adequació.  
  
- Criteris pedagògics per a l'elaboració d'horaris.  
- Memòria administrativa: document d'organització del centre, estadística, instal·lacions i equipament.  
- Organització i funcionament dels òrgans de govern.  
- Participació de la comunitat educativa i coordinació didàctica.  
Per al correcte exercici d'estes funcions, els professors tutors hauran d'assistir, almenys, a dos sessions de classe mensuals de les que impartisquen els funcionaris en pràctiques i, alhora que observen el seu treball amb l'alumnat, els hauran d'orientar en tot allò que els supose dificultat o requerisca una atenció especial.  
4. Al final del període de pràctiques, els professors tutors emetran un informe en què expressaran la seua valoració sobre els aspectes que es contenen en l'annex a esta resolució, així com altres dades que consideren d'interés, i el remetran a la comissió qualificadora.  
5. Una vegada finalitzat el període de pràctiques, el cap o la cap de la inspecció territorial d'Educació de cada una de les direccions territorials d'esta conselleria emetrà un certificat en què conste la relació de tot el professorat que ha tutoritzat de forma satisfactòria les pràctiques regulades per esta resolució, amb indicació del document nacional d'identitat, els cognoms, el nom, el cos i el centre de destinació.   
Este certificat serà remés al Servici de Formació del Professorat per a la inscripció en el registre de formació del professorat de tots aquells que hagen tutoritzat de forma satisfactòria la dita activitat.  
  
  
Quart. Activitats durant la fase de pràctiques  
1. Les activitats d'inserció en el centre consistiran en l'exercici d'activitats tutelades pels professors tutors en relació amb la programació didàctica i l'avaluació de l'alumnat, així com la informació sobre el funcionament dels òrgans de govern, participació i coordinació del centre, amb especial atenció a la tutoria de l'alumnat.  
  
2. Les activitats de formació consistiran en:   
a) Una acció formativa de la modalitat de curs de 25 hores de duració, com a mínim, a triar entre les convocades pel Servici de Formació del Professorat o pels CEFIRE (centres de formació, innovació i recursos educatius) de la Comunitat Valenciana.   
La dita activitat versarà sobre l'especialitat d'accés al respectiu cos docent d'ensenyances no universitàries, o bé sobre aspectes comuns del sistema educatiu, com ara l'atenció a la diversitat i el tractament a l'alumnat immigrant, la convivència escolar, les tecnologies de la informació i la comunicació aplicades a l'àmbit educatiu (TIC), les habilitats de comunicació, l'organització del centre educatiu, l'acció tutorial, els recursos i els materials educatius o qualsevol altra formació específica.  
La inscripció en esta haurà de fer-la l'interessat, i comunicarà al coordinador de l'activitat que desitja utilitzar la participació en esta activitat per a complir el requisit de formació establit en este apartat a.  
  
b) Un mòdul a distància de prevenció de riscos laborals de 15 hores de duració.   
Esta activitat es realitzarà per a complir el que disposa la Llei 31/1995, de 8 de novembre, de Prevenció de Riscos Laborals.  
  
La inscripció dels funcionaris en pràctiques en esta activitat la realitzarà d'ofici el Servici de Formació del Professorat i es comunicarà a tots els participants la forma d'accés.  
3. Acreditació i certificació de la formació.  
- No seran vàlides per a complir els requisits de formació establits en esta resolució accions formatives realitzades per altres administracions educatives o per entitats col·laboradores.  
- De cap de les participacions en activitats de formació del professorat, realitzades per a complir el requisit de formació establit en esta convocatòria, s'emetrà un certificat de participació per als interessats.  
  
- Els aspirants seleccionats en anteriors fases de pràctiques que hagen realitzat les activitats de formació establides i tinguen autoritzada la pròrroga de la dita fase quedaran exonerats de les activitats de formació i tindran reconeguda la formació realitzada.  
- Una vegada finalitzat el període de pràctiques, el Servici de Formació del Professorat certificarà i comunicarà a les comissions qualificadores, a través de la Inspecció General d'Educació, la formació realitzada amb aprofitament per cada un dels funcionaris en pràctiques per a complir els requisits de formació establits en esta resolució.  
  
4. Els aspirants elaboraran un informe final en què reflectiran el treball realitzat durant el període de pràctiques, les dificultats que hagen trobat i els suports rebuts. Este informe serà entregat al final de la fase de pràctiques a la comissió qualificadora.  
  
Quint. Avaluació dels aspirants  
1. L'avaluació dels aspirants serà efectuada per les comissions qualificadores, tenint en compte els aspectes següents:  
- L'informe final elaborat pels funcionaris en pràctiques.  
- Els informes emesos pel professor tutor o professora tutora i el director o directora del centre, l'acreditació de les activitats formatives realitzades i, si és el cas, l'informe de l'inspector o inspectora responsable del centre en què estiga destinat el funcionari o funcionària en pràctiques.  
Els informes del professor tutor o professora tutora i del director o directora del centre s'ajustaran als models que figuren en l'annex a esta resolució, i els distints aspectes avaluables s'expressaran en els termes satisfactori o no satisfactori.  
El president o presidenta de la comissió qualificadora, si ho estima convenient, disposarà que l'inspector o inspectora d'educació del centre en què presta servicis el funcionari o funcionària en pràctiques visite el dit centre i avalue en l'aula les seues aptituds com a docent. L'informe de l'inspector o inspectora s'afegirà als del professor tutor o professora tutora i del director o directora del centre perquè, junt amb l'informe final realitzat pel funcionari o funcionària en pràctiques, servisquen per a l'avaluació que haja de fer la comissió qualificadora.   
L'avaluació de la comissió qualificadora s'expressarà en termes d'apte o no apte. Quan la qualificació siga de no apte, esta haurà de ser motivada.  
2. Les comissions qualificadores no podran redactar l'acta definitiva d'apte o no apte sense la presència, almenys, del president o presidenta, del secretari o secretària i de la mitat dels membres de la comissió. En tot cas, si després de constituïda la comissió, raons de força major o causes imprevistes determinen la impossibilitat de la compareixença d'algun dels membres, estes qüestions hauran de ser posades en coneixement de la direcció territorial corresponent, que resoldrà el que corresponga.   
3. La comissió qualificadora traslladarà a la direcció territorial corresponent la relació de funcionaris en pràctiques amb la qualificació obtinguda per a la seua remissió a la Subdirecció General de Personal Docent.   
Si les comissions qualificadores ho estimen necessari, podran emetre un informe complementari sobre el desenrotllament de les seues actuacions.  
4. Els aspirants que no superen la fase de pràctiques per haver sigut declarats no aptes podran incorporar-se amb els aspirants seleccionats del següent procediment selectiu i/o promoció que es convoque per a repetir, per una sola vegada, la realització de la fase de pràctiques.  
Els qui no s'incorporen per a repetir la fase de pràctiques o aquells que siguen declarats no aptes per segona vegada perdran tots els drets al seu nomenament com a funcionaris de carrera mitjançant una resolució motivada de la Direcció General de Centres i Personal Docent.  
  
Sext. Examen de vigilància de la salut  
El personal funcionari en pràctiques serà sotmés a un examen de vigilància de la salut en compliment del que establix l'article 22 de la Llei 31/1995, de 8 de novembre, de Prevenció de Riscos Laborals, a l'efecte de determinar la seua aptitud medicolaboral per a l'exercici de les funcions habitualment desenrotllades en el corresponent cos.   
  
A este efecte, l'òrgan competent en la prevenció de riscos laborals del sector docent no universitari citarà el personal funcionari en pràctiques. Una vegada finalitzat l'examen de salut i abans del 31 de maig, el dit òrgan emetrà un informe en què s'avaluarà l'aptitud medicolaboral, i per a això s'expressarà en els termes d'apte o no apte, i en cas de declarar algú no apte s'hi adjuntarà la motivació.  
Els qui no obtinguen la referida aptitud medicolaboral com a conseqüència de l'examen de vigilància de la salut o es neguen a fer-se'l perdran tots els drets adquirits fins a este moment mitjançant una resolució motivada de la Direcció General de Centres i Personal Docent, i no podran ser nomenats funcionaris de carrera.  
  
Sèptim. Duració de les pràctiques  
1. Les pràctiques es consideraran concloses el dia 15 de març de 2014 per a aquells funcionaris en pràctiques que s'hagen incorporat abans del 16 de setembre de 2013 a la seua realització i hagen prestat servicis efectius durant un període de sis mesos. Les comissions podran disposar d'un termini de vint dies a partir del 15 de març de 2014, sense perjuí d'allò que s'ha indicat en el punt 2 d'este apartat, per a redactar l'acta final. La dita acta i l'informe complementari, si n'hi n'ha, seran enviats a la Subdirecció General de Personal Docent abans del 15 d'abril de 2014.   
2. No obstant això, els funcionaris en pràctiques que amb data 15 de març de 2014 hagen prestat servicis per un temps inferior a sis mesos hauran de completar este període, per la qual cosa hauran d'informar la comissió avaluadora que necessitaran una ampliació del termini per a la seua realització al llarg del present curs escolar. Per això, les comissions es consideraran constituïdes amb caràcter permanent fins a la finalització del present curs escolar per a dur a terme l'avaluació dels funcionaris en pràctiques a què es referix el present apartat i remetran les actes finals corresponents en el termini de cinc dies a partir de l'últim dia de cada mes.  
3. Els aspirants que no puguen completar el mínim de sis mesos de servicis efectius establit per a esta fase del procés selectiu durant el present curs 2013-2014, per causes degudament justificades i apreciades per la Direcció General de Centres i Personal Docent, hauran de presentar abans del 31 de maig de 2014 una sol·licitud de pròrroga per a la realització de les pràctiques. Si s'estima la seua sol·licitud, no seran qualificats per la comissió de valoració i s'incorporaran a la dita fase en el procediment següent, o si és el cas, en el curs següent. No obstant això, la sol·licitud de pròrroga podrà ser autoritzada una sola vegada.  
  
Contra la present resolució, que posa fi a la via administrativa, podrà interposar-se amb caràcter potestatiu un recurs de reposició davant de la Direcció General de Centres i Personal Docent en el termini d'un mes comptat des de l'endemà de la seua publicació, de conformitat amb el que preveuen els articles 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé interposar directament un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, d'acord amb els articles 10, 14 i 46 la Llei 29/1998, de 13 de juliol, Reguladora de la Jurisdicció Contenciosa Administrativa.  
  
València, 18 de setembre de 2013.- El director general de Centres i Personal Docent, p.d. (R 28.02.2013), el subdirector general de Personal Docent: Jesús Carbonell Aguilar.  
  
  
  
ANNEX  
  
Funcionari/ària en pràctiques:  
Centre públic:  
Indicadors per a l'informe del professor/a tutor/a Satisfactori No  
satisfactori  
 Compliment de la programació de l'equip o equips de cicle o del departament didàctic, d'acord amb el projecte curricular d'etapa).   
 Aplicació d'estratègies metodològiques adequades i del model d'avaluació contínua i formativa.   
 Adaptació de la programació a l'alumnat del seu grup o grups (programació d'aula i pràctica docent).   
 Participació en les distintes activitats de l'equip o equips de cicle o del departament didàctic.   
 Atenció a la diversitat de l'alumnat, particularment amb els qui presenten necessitats educatives especials, si és el cas.   
 Capacitat de treball en equip.   
  
  
Data i firma:  
  
  
Funcionari/ària en pràctiques:  
Centre públic:  
Indicadors per a l'informe del director/a del centre Satisfactori No  
Satisfactori  
 Compliment de l'horari personal.   
 Integració en el claustre de professors i en la comunitat educativa.   
 Participació en les activitats del centre, tant escolars com extraescolars i complementàries.  
   
 Capacitat de relació i comunicació amb l'alumnat i les famílies.   
  
  
Data i firma: